Bystyrerepresant? Bystryrerepreserant? Bystrestyreprserant?

Da fire nye folkevalgte møttes i rådhusheisen, oppdaget de at det hadde gått litt fort i svingene med de nye adgangskortene.

Lyspunktet er at bare en feil er gjentatt to ganger på disse fire kortene, både Evenrud og Clemet von Tetzschner har fått tittelen bystyrerepresant. De to andre har fått unike titler. Eivor Evenrud, Rødt

10. nov. 2015 13:24 Sist oppdatert 10. november 2015

Dette er en artikkel som illustrerer at en journalist ikke kan frykte singlingen av glass. Her skal det kastes stein så det gyver, fra langt inni glasshuset.

Vanskelig ord

Ingen tvil om at bystyrerepresentant (takket være stavekontrollen gikk det fint) er et vanskelig ord. Massevis av konsonanter som skal stables riktig.

Ved utstedelsen av nye adgangskort til Oslo rådhus gikk stablingen riktig ille. TV2.no forteller historienom da fire, unge, nye bystyrerepresentanter (gikk fint igjen) møttes i heisen på vei til komitemøte.

— En så at ordet var feilstavet. Så sjekket vi andre. Det viste seg at alle hadde fått ordet feilstavet og det synes vi jo var veldig morsomt, sier Høyre-representant Mathilde Tybring-Gjedde.

Mange sentrale politikere hadde kanskje ikke oppdaget feilen. I politikken kan du nemlig komme langt selv om du sliter med å stable bokstaver riktig. Her kan du lese om politiske karrierer som ikke er stoppet av dysleksi.

Feil på mange måter

Ikke nok med at de hadde fått det feilstavet, de hadde fått det feilstavet på tre forskjellige måter. Der det skulle stått bystyrerepresentant sto det henholdsvis bystyrerepresant , bystryrerepreserant og bystrestyreprserant . Og det er kanskje på en måte bra; her gjør man i hvert fall ikke samme feilen hele tiden.

Jenny Clemet von Tetzschner (H) har forståelse for at folk kan gjøre feil når ting går fort, selv om hun er enig i at dette kanskje var i drøyeste laget.

Klarte navnet

— Men de klarte å stave navnet mitt helt riktig, og det er jo en bragd i seg selv. Da kan det ikke stå så dårlig til, sier hun til TV2.

Rådhusforvalter Marit Jansen beklager at det gikk litt fort i svingene da det skulle lages 140 kort på en dag, men sier til TV2 at kvalitetssikringen skal styrkes.